แบงก์เล็กเร่งปรับโฉม รับมือโลกการเงินเปลี่ยน
โดย...ศุภลักษณ์ เอกกิตติวงษ์
17 ส.ค. 2559

โดย...ศุภลักษณ์ เอกกิตติวงษ์
ขณะนี้ระบบสถาบันการเงินไทยเข้าสู่ช่วงเปลี่ยนผ่านยุคสมัยอย่างเต็มรูปแบบ ระหว่างการให้บริการในรูปแบบเดิมผ่านสาขา และพัฒนาบริการรูปแบบใหม่ผ่านเทคโนโลยีเพื่อรองรับลูกค้าคนรุ่นใหม่ที่เน้นความรวดเร็วสะดวกสบาย เทคโนโลยีใหม่ที่เข้ามาทำให้ความจำเป็นในการไปสาขาน้อยลงเรื่อยๆ
ทั้งนี้ การปรับตัวรับทิศทางใหม่นี้ ปรากฏว่าธนาคารพาณิชย์ขนาดเล็กทำได้รวดเร็วและคล่องตัวกว่าธนาคารพาณิชย์ขนาดใหญ่อย่างเห็นได้ชัด เริ่มจากธนาคารเกียรตินาคินมีการปรับโฉมสาขาเพื่อรองรับเทรนด์การเงินรูปแบบใหม่ จากเดิมสาขามีหน้าที่หลักในการให้บริการที่เน้นลูกค้ารายย่อยในกลุ่มสินเชื่อรถยนต์ ได้ทยอยปรับปรุงสาขาให้เป็นที่ปรึกษาทางการลงทุนแทน ตั้งแต่ช่วงกลางปี 2558 พร้อมทั้งมีการเปิด-ปิด และย้ายสาขาเข้าห้างสรรพสินค้า รวมทั้งปรับภาพลักษณ์ จนปัจจุบันเหลือ 65 สาขา จาก 87 สาขา เมื่อปลายปี 2557 
อภินันท์ เกลียวปฏินนท์ ประธานเจ้าหน้าที่บริหาร กลุ่มธุรกิจการเงินเกียรตินาคินภัทร เปิดเผยว่า ได้ยกระดับสาขาที่มีความสำคัญเชิงกลยุทธ์ มีปริมาณธุรกรรมทางด้านเงินฝากและการลงทุนสูงให้เป็นไฟแนนเชียลฮับ ประกอบไปด้วยการบริการเป็นหลัก สำหรับผู้ฝากเงินรายใหญ่ที่สนใจวางแผนทางการเงิน ถัดมาคือบริการด้านการลงทุนจากบริษัทหลักทรัพย์ ภัทร ได้แก่ ภัทร เวลธ์ แมเนจเม้นท์ บริการที่ปรึกษาทางการลงทุนส่วนบุคคล และภัทร เอดจ์ รับคนรุ่นใหม่ที่มีเงินฝากและการลงทุนตั้งแต่ 2 ล้านบาท
ปัจจุบันธนาคารเกียรตินาคินได้เปิดไฟแนนเชียลฮับแห่งแรก ที่ชั้น 4 ศูนย์การค้าเซ็นทรัลเวิลด์ เมื่อเดือน ก.พ.ที่ผ่านมา และถัดมาที่สาขาทองหล่อ และมีแผนพัฒนาและยกระดับสาขาเยาวราชให้เป็นไฟแนนเชียลฮับแห่งต่อไปราวต้นปีหน้า
ด้านธนาคารซีไอเอ็มบี ไทย มีความเปลี่ยนแปลงอย่างเห็นได้ชัดในแง่การปรับลดสาขาลงอย่างมีนัยสำคัญในช่วง 3 ปีที่ผ่านมา ทำให้สาขาที่เคยมี 163 แห่ง เหลือ 96 แห่ง และประกาศจะลดให้เหลือ 80 แห่งในสิ้นปีนี้
อดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ได้ปรับโฉมสาขาที่มีอยู่ โดยเน้นการให้คำปรึกษาแก่ลูกค้าวางแผนการเงินหรือลงทุน และลูกค้าธุรกิจ ควบคู่กับการพัฒนาระบบงานภายในเป็นอิเล็กทรอนิกส์และออนไลน์ ได้แก่ บริการดิจิทัล โซลูชั่น เอนเกจเมนท์ อนุมัติสินเชื่อออนไลน์นอกสถานที่ด้วยแท็บเล็ต บริการบีทแบงก์กิ้ง ซึ่งเป็นดิจิทัลแบงก์กิ้งเพื่อทำธุรกรรม รวมทั้งจับมือบริษัท เอไอเอส ให้บริการเปิดบัญชีเงินฝากผ่านเอไอเอสช็อป 64 สาขาทั่วประเทศ
สำหรับธนาคารแลนด์ แอนด์ เฮ้าส์ ที่ปัจจุบันมีสาขา 130 แห่ง อาจจะมากเมื่อเทียบกับความเป็นธนาคารขนาดเล็ก แต่สาขาส่วนใหญ่เป็นสาขาขนาดย่อมภายในห้างโฮมโปร ที่มีพนักงานไม่เกิน 4 คน เพราะเน้นการบริหารเงินสด (แคชแมเนจเมนท์) ให้กับโฮมโปร
ศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ กล่าวว่า สาขาอาจจะเพิ่มขึ้นได้ตามการขยายสาขาของโฮมโปร โดยไม่กระทบกับต้นทุนของธนาคาร เนื่องจากไม่ได้ลงทุนสูง โดยจะใช้วิธีเช่าพื้นที่ 5 ปี แบบ 3 บวก 2 หรือเช่า 3 ปีแรก และต่อสัญญาเป็นปีต่อปี ทำให้ง่ายต่อการพิจารณาความคุ้มค่า หากการดำเนินงานใน 5 ปีไม่ได้ผลสัมฤทธิ์ ก็อาจตัดสินใจไม่ต่อสัญญา
ไม่เฉพาะธนาคารพาณิชย์ขนาดเล็กที่ลดความสำคัญของสาขาลง แต่ธนาคารพาณิชย์ขนาดใหญ่ก็ทยอยปรับตัวเช่นกัน แต่ในอัตราที่ช้ากว่า เพราะมีฐานลูกค้าขนาดใหญ่และหลากหลายกว่า
นอกจากนี้ ยังขึ้นอยู่กับกลยุทธ์ของแต่ละธนาคาร เช่น ธนาคารกรุงศรีอยุธยาที่มีแผนขยายสาขาอีก 30 แห่ง เป็น 703 สาขาทั่วประเทศ เพื่อรองรับการขยายฐานลูกค้าและการให้บริการ สอดคล้องขนาดของธนาคารที่ใหญ่อันดับ 5 และยังมีสาขาทิ้งห่าง 4 ธนาคารใหญ่ซึ่งสาขามีหลักพันแห่ง